Video en foto’s: Doodskis-video: Twee bly agter traliesOosthuizen (links) en Jackson (regs) tydens hul hofverskyning. Foto: Phillip Bruwer Willem Oosthuizen (28) en Theo Martins Jackson (29) het Woensdag in die Middelburg-landdroshof verskyn. Oosthuizen en Jackson het hulle Maandag in die teenwoordigheid van hul regsverteenwoordiger by die Blinkpan-polisiestasie oorgegee nadat hulle na bewering ŉ man in ŉ doodskis ingedwing het. Dié twee het hulself oorgegee nadat Victor Rethabile Mlotshwa (29) aanklagte van aanranding teen hulle aanhangig gemaak het. Die staat het Woensdag in die hof aangedui dat hy borgtog sal teenstaan weens die openbare verontwaardiging oor die saak. Die staat is ook van mening dat die verdagtes Mlotshwa kan intimideer indien hulle op borgtog vrygelaat word. Die twee se regsverteenwoordiger het hierna aangedui dat sy kliënte nie om borgtog sal aansoek doen nie. Daar is ook kommer uitgespreek oor die verdagtes se veiligheid. Jackson en Oosthuizen kom die hof binne. Foto: Phillip Bruwer Die staat en verdediging het ooreengekom dat die saak uitgestel word vir verdere ondersoek. Die saak is hierna tot 25 Januarie uitgestel. Die verdagtes bly in aanhouding. Verteenwoordigers van die onderskeie politieke partye het buite die hof betoog te midde van ŉ sterk polisieteenwoordigheid. Maroela Media het vroeër berig Oosthuizen en Jackson het ook reeds Maandag in die Blinkpan-landdroshof verskyn op aanklagte van ontvoering en aanranding met die doel om ernstig te beseer. ŉ Video van die voorval is onlangs op sosiale media versprei, maar dit is nie duidelik wanneer die voorval plaasgevind het nie. Op die video kan gesien word hoe ŉ man huil terwyl hy deur twee ander mans in ŉ doodskis ingedwing word. Daar kan in die agtergrond gehoor word hoe ŉ manstem sê: “Kom nou, ons wil die petrol gooi, man. Klim in!” Die video volg onderaan die foto’s: